Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets direktiv om ændring af direktiv 95/2/EF om andre tilsætningsstoffer til levnedsmidler end farvestoffer og sødestoffer"

(KOM(2002) 662 endelig - 2002/0274 (COD))

(2003/C 208/07)

Rådet for Den Europæiske Union besluttede den 16. december 2002 under henvisning til EF-traktatens artikel 251 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 1. april 2003.

Det Europæiske Økonomiske og Sociale Udvalg vedtog på sin 399. plenarforsamling af 14. og 15. maj 2003, mødet den 14. maj, med 111 stemmer for, 1 imod og 5 hverken for eller imod følgende udtalelse.

1. Indledning

1.1. Tilsætningsstof-direktivet 95/2/EF om andre tilsætningsstoffer til levnedsmidler end farvestoffer og sødestoffer indeholder en liste over de tilsætningsstoffer, det er tilladt at anvende, de levnedsmidler, de må anvendes i, og betingelserne herfor. Formålet med direktivet om tilsætningsstoffer er harmonisering af EU-lovgivningen om tilsætningsstoffer for at sikre dels et højt niveau af sundhedsbeskyttelse, dels det indre markeds funktion. Direktivet er allerede blevet ændret 3 gange: i 1996, 1998 og 2001.

1.2. Lovgivning om tilsætningsstoffer er i dag fuldstændig harmoniseret på EU-plan. Tilsætningsstof-direktivet foreslås nu tilpasset i lyset af den seneste tekniske og videnskabelige udvikling. Ændringer til direktivet omfatter bl.a. følgende kategorier: (a) Tilladelse til et nyt tilsætningsstof; (b) tilbagekaldelse af tilladelse til at anvende bestemte tilsætningsstoffer; (c) tilladelse til udvidelse af anvendelsen af tilladte tilsætningsstoffer til levnedsmidler, (d) ændringer af de eksisterende tilladelser, (e) præcisering af anvendelsesområdet for den funktionelle gruppe "stabilisatorer", (f) tilsætningsstoffer i aromaer. Med vedtagelsen af forordning nr. 178/2002 om de generelle principper i fødevarelovgivningen falder aromaer ind under definitionen af "fødevarer" og foreslås nu indarbejdet i tilsætningsstof-direktivet. Det vil føre til en harmonisering på EU-plan af "tilsætningsstoffer i aromaer", som i dag er reguleret forskelligt i medlemsstaterne.

2. Generelle bemærkninger

2.1. EØSU støtter ligesom i tidligere udtalelser Kommissionens forslag. Udvalget bifalder især Kommissionens hensigt om at foretage en streng regulering af tilsætningsstoffer i aromaer og søge at harmonisere dem på EU-plan.

3. Særlige bemærkninger

3.1. Hvad angår tilladelse af det nye tilsætningsstof E 907, hydrogenereret poly-1-decen, støtter udvalget Kommissionens forslag om, at det kan anvendes til overfladebehandling af konfekture og tørret frugt. Dette tilsætningsstof er et alternativ til produkter baseret på vegetabilsk olie, da visse af dem indeholder transfedtsyrer, som ikke bør anvendes.

3.2. Udvalget støtter Kommissionens forslag om, at tilladelsen til at anvende visse af de nævnte tilsætningsstoffer trækkes tilbage, da de ikke længere anvendes af fødevareindustrien.

3.3. Hvad angår Kommissionens forslag om at udvide anvendelsen af en række tilsætningsstoffer, hvor acceptabel daglig indtagelse (ADI) "ikke er angivet", finder udvalget forslaget teknologisk begrundet og mener, at der ikke vil være nogen sundhedsfarer eller problemer med vildledelse, da disse tilsætningsstoffer ikke udgør nogen risiko for menneskers helbred.

3.4. Hvad angår Kommissionens forslag om at udvide anvendelsen af tilsætningsstoffer med et "angivet" numerisk ADI, bemærker udvalget, at den foreslåede udvidelse af anvendelse af E 200 sorbinsyre som konserveringsmiddel i "smørbare mælkefedtprodukter og smørbare fedtstoffer" og i færdigpakket, delvis bagt bagværk til detailsalg (også til storkøkkener og restauranter) kan udgøre en sundhedsfare for mennesker. Det nuværende niveau for tilladt ADI er forholdsvis lavt, og dette tilsætningsstof er meget udbredt i fødevarer. En yderligere udvidelse af tilladelsen vil øge faren for, at forbrugerne indtager mere end det anbefalede ADI. Udvalget foreslår, at begreberne "smørbare mælkefedtprodukter og smørbare fedtstoffer" skal defineres på basis af deres vandindhold, så tilsætningsstoffet kun tillades i smørbare produkter med højt vandindhold. Udvalget mener, at udvidet anvendelse af det i storkøkkener og restauranter ikke bør tillades.

3.5. Hvad angår revision af nuværende tilladelser foreslår Kommissionen bl.a. udvidet anvendelse af E 541, natriumaluminiumphosphat. I dag bliver dette tilsætningsstof kun anvendt i Storbritannien som hævemiddel i bagværk. Med den foreslåede ændring får bagere i andre medlemsstater også mulighed for at anvende dette hævemiddel. Den tilladelige ugentlige indtagelse (TUI) for aluminium er 7 mg pr. kg kropsvægt, hvorfor udvidet anvendelse vil indebære en risiko for en overskridelse af TUI.

3.6. Udvalget giver også sin fulde støtte til harmoniseringen af "tilsætningsstoffer i aromaer", som allerede er tilladt af medlemsstaterne under forskellige nationale regler. I nogle tilfælde kan det dog være vanskeligt klart at afgøre, om et overført tilsætningsstof har en teknologisk funktion i levnedsmidlet eller ej. I så fald fastsættes grænseværdien for anvendelse af tilsætningsstoffer i det aromatiserede levnedsmiddel. I disse tilfælde forslår udvalget, at tilsætningsstofferne mærkes for at informere forbrugerne.

3.7. Udvalget bemærker, at grænsen for visse "tilsætningsstoffer i aromaer" såsom E 1505, E 1517, E 1518 og E 1520 er fastsat til 3 g/kg. Udvalget er orienteret om, at denne grænse er lavere i visse medlemsstater såsom Danmark, der har fastsat en grænse på 1 g/kg.

3.8. Udvalget ser med bekymring på den foreslåede anvendelse af "tilsætningsstof i aromaer" E 1519 benzylalkohol i ikke-alkoholholdige aromatiserede drikkevarer, eftersom et sådant tilsætningsstof ikke behøver at blive mærket, og mener, at forbrugere bør informeres herom.

Bruxelles, den 14. maj 2003.

Roger Briesch

Formand for

Det Europæiske Økonomiske og Sociale Udvalg